Eilef A. Meland

**Eilef Andreas Meland** (født 12. april&nbsp;1947 i Haugesund) er en norsk politiker (SV), som var stortingsrepresentant fra 1989 til 1997. 

Han har vært bystyremedlem i Stavanger i 16 år i tidsperiodene: 1983–1991 og 2007–2015, med en rekke lokalpolitiske verv blant annet som kommunalråd, gruppeleder i SV. I perioden 1995–1997 var han nestleder i SV. Han har også vært førstelektor i offentlig økonomi og forvaltning ved Universitetet i Stavanger.  

Han ble uteksaminert som siviløkonom fra Handelshøjskolen i København i 1970. Etter militærtjeneste studerte han psykologi og sosiologi ved Universitetet i Oslo (UiO) ved siden av lærerstilling ved Grunerløkka kommunale handelsskole. I 1975 ble han cand.mag. ved Det samfunnsvitenskapelige fakultet ved UiO. Samme år ble han ansatt som amanuensis ved Nordland Distriktshøgskole. Fra 1979 til 1982 var han tilsatt ved Rogalandsforskning i Stavanger. Som undervisningsleder i Norsk Kommuneforbund fikk Meland ansvaret for etablering av Yrkesfaglig Opplæring (YFO) i 1982. I 1984 ble han ansatt som høgskolelektor i sosialpolitikk og samfunnsøkonomi som ble avbrutt i 1987 da han ble kommunalråd i Stavanger. 

Han var stortingsrepresentant 1989-1997. Deretter gikk han tilbake til sin stilling som høgskolelektor ved Høgskolen i Stavanger. I tidsrommet 2008 til 2011 var han instituttleder ved Institutt for sosialfag ved Universitetet i Stavanger.  

Meland var nestleder/leder av Stavanger SV fra 1979-1981, og medlem av fylkesstyret i Rogaland SV i to perioder fra 1981-1983 og 1987-1991. Han ble valgt til bystyret i Stavanger i 1983. I tidsrommet 1987-1989 var han formannskapsmedlem og gruppeleder for SVs bystyregruppe. Som kommunalråd i samme tidsrom fikk han lederansvaret for det nyopprettede miljøutvalget i Stavanger kommune. Han ble første gang valg til Stortinget i 1989 og gjenvalgt i 1993. Han var medlem av finanskomiteen i begge perioder. I 1995 ble han valgt til nestleder i SV fram til 1997. Han ble på ny nominert på SVs liste til kommunevalget i 2007 og ble valgt til bystyret i to perioder til 2015 hvor han i 2013/14 var som gruppeleder og medlem av formannskapet. 

Meland har hatt en rekke offentlige styreverv. Han har vært høgskolerådsmedlem ved Nordland Distriktshøgskole (1978-1979), styremedlem i Rogalandsforskning (1980-1981), medlem av Universitetskomiteen i Rogaland (1985-1987), leder av høgskolerådet ved Sosialhøgskolen i Stavanger (1986-1987), rådsmedlem i "Makt og demokratiutredningen" (1998-1903), medlem av styret i Høgskolen i Stavanger/Universitetet i Stavanger (2003-2007), styremedlem i Statistisk Sentralbyrå (2006-2010) og medlem av styret for Høgskolen Stord/Haugesund (2007-2011). I tillegg har Meland vært engasjert i boligsamvirke og fagbevegelsen gjennom flere år. Han var også  leder av Nei til EU i Rogaland 2003-2004. 

Meland har bidratt til en rekke rapporter, artikler og bøker innen politisk økonomi og offentlig styring og ledelse bl.a.: (1) Konkursen ved Stavanger Staal A/S, reorganisering, ansettelsestrygghet og arbeidsmarkedspolitikk, Rapport nr. S11 , Rogalandsforskning 1982. (2) Kraftutbygging og sysselsetting: Ulla-Førre utbyggingen i Suldal, Universitetsforlaget 1984 (3) Om velferdsstatens finansierings- og fordelingskrise, i:  Lingås (red) : Myten om velferdsstaten - 25 år etter, Pax 1995. (4) Beretning om oljerikets tilstand, i: Gustavsen (red) :Markedets vidunderlige verden, Grieg forlag 1998. (5) P. M. Lysestøl og E.A. Meland : Velferdsstatens økonomi : innføringsbok i samfunnsøkonomi for helse- og sosialfagsstudenter, Universitetsforlaget 2003/2012. Han har også tatt en rekke faglige og politiske initiativ til prosjekter og utredninger i offentlig regi. Han tok initiativ til en utredning om dagligvarekjedenes markedsmakt i 1995. Hans interpellasjon/forslag om tiltak mot "svart økonomi " (1990) utløste arbeidet med en aksjonsplan mot svart arbeid. Han har også hatt undervisnings/veiledningsoppgaver på bachelor- og masternivå ved Universitetet i Stavanger og har skrevet flere populærvitenskapelige artikler om aktuelle samfunnsspørsmål. 

## Stortingskomitéer
* 1993 &ndash; 1997 medlem i Finanskomitéen
* 1989 &ndash; 1993 medlem i Finanskomitéen
## Referanser


## Eksterne lenker
*